Hind al-Husseini

Hind al-Husseini (arabieraz:  هند الحسيني‎; Jerusalem, 1916ko apirilaren 25a - Jerusalem, 1994ko irailaren 13a) Deir Yassingo sarraskitik bizirik atera ziren eta Jerusalemera eraman eta beren kasa abandonatu zituzten 55 haur umezurtz erreskatatu zituen hezitzaile palestinar ospetsua izan zen. Husseinik bere aitonaren, Salim al-Husayniren, etxea umezurztegi bihurtu zuen, eta, ondoren, umezurtzei eta herri eta hiri palestinarretako beste ume batzuei heziketa emateko eskola. Husseini emakumearen papera aldarrikatzen ere aritu zen, emakumeentzako unibertsitate bat ezarri zuen eta Emakumeen Sindikatu Arabiarrean parte hartu zuen.

Haurtzaroa 
Hind al-Husseini Jerusalemen jaio zen Husseinistarren familia garrantzitsuan, eta Abd al-Qader al-Husseini buruzagi miliziano palestinarraren lehengusina zen. Hogeita hamarreko hamarkadan ikasleen sindikatuetara batu zen eta Emakumeen arteko Elkartasunerako Elkarteko kide izan zen. Gizarte Laneko ikasketak amaitu eta hezitzaile egin zen, Jerusalemgo neskatoen eskola bateko zuzendaria izanez. Ondoren, berrogeiko hamarkadan, Emakumeen Sindikatu Arabiarreko koordinatzailea izan zen.

Umezurztegia 
1948ko apirilean, Jerusalemgo Hilobi Santuaren Elizatik gertu, Husseinik 55 umeko talde batekin topo egin zuen. Gerra arabiar-israeldarraren arriskuak zirela eta, etxera itzultzeko esan zien haurrei. Handik gutxira, hara itzuli eta umeekin topo egin zuen berriro. Haietako batek azaldu zion ez zuela itzultzeko etxerik, eta bizirik atera zirela Irgungo paramilitarrek beren familiak hil eta etxeak erre zituzten Deir Yassineko sarraskitik.

Husseinik bi gelatan eman zien aterpea haurrei. Gela horiek berak alokatu zizkion Gizarte Lanaren Aurrerabiderako Elkarteari, Husseini bera buru zuen ongintzako erakunde bati. Egunero bisitatzen zituen, janaria eramaten zien eta lagundu egiten zien. Sahyungo komentuko zuzendariak, egunero borroka-guneak zeharkatzen zituen Husseiniren segurtasunaren beldurrez, haurrak komentu horretara eramateko konbentzitu zuen. Handik gutxira, haurrek ostatu hartu zuten geletan jaurtigaiek jo zituzten.

Su-etenaren ondoren, haurrak Hind al-Husseiniren aitonaren etxean birkokatu zituzten. Etxebizitza hori 1891n eraiki zuten, eta Hind al-Husseini bera bertan jaio zen. Dar al-Tifl al-Arabi izena jarri zioten, Haur Arabiarren Etxea. Etxea umezurztegi bihurtu zuen, bizirik atera ziren haurrei aterpe ematen ziena. Husseini dirua biltzen hasi zen eta mundu guztiaren dohaintzak jaso zituen. Umezurztegia hazi egin zen, eta beste herrixka eta hiri batzuetako umezurtz ugarik jaso zuten hezkuntza bertan, beste eskola batzuetan onartu ez ziren bi neskato judu barne.

Haurtzaindegiari, eskolaurreko hezkuntzari eta 6 urtetik beherako ikasleei dagokienez izan ezik, eskola soilik emakumeena bihurtu zen 1967an. 1995. urte inguruan, ikasleak 300 umezurtz inguru ziren, baina Gazako Zerrendaren blokeoa ezarri eta Gazako umezurtzak etxera itzuli behar izan ondoren, ikasle umezurtzen kopurua izugarri murriztu zen. 2008ko erdialdean, 2.000 ikasletik, 35 baino ez ziren umezurtzak.

Emakumeen hezkuntzan zentratuta, Husseinik emakumeentzako Hind al-Husseini Unibertsitatea sortu zuen 1982an. 

Al-Husseini minbiziak jota hil zen 1994ko irailaren 13an, Jerusalemen, eta bertan lurperatua izan zen.

Film biografikoa 
Hiam Abbass aktoreak Husseini ordezkatu zuen Julian Schnabelek zuzendutako Miral filmean (2010). Husseiniren bizitzari eta lanari buruzkoa da filma, umezurtz baten ikuspegitik: Miral bera, Freida Pintok interpretatua.

Bere bizitza eta lan sozial eta hezitzailea Sahira Derbas palestinarraren "Tuve 138 Libras" dokumentalean ere islatu ziren.

Dar Al Tifl eskola 
Dar al-Tifl eskola hezkuntza eta ongintzazko erakundea da, adar eta jarduera ugarirekin, eta horietako garrantzitsuena Jerusalemgo Haur Arabiarren Etxea da. 1948ko apirilaren 25ean ezarri zuen Hind al-Husseinik, eta fundazioaren hasierako helburua palestinar umezurtzei eta behartsuei laguntzea izan zen, zainketak, ostatua, janaria eta entretenimendua emanez. Fundazioa 1965eko uztailaren 7an erregistratu zen Jordaniako Gizarte Gaietarako Ministerioaren lan-erregistroan, eta ongintzako erakunde gisa agertzen zen, Arabiar Haurren Etxea Fundazioaren eskuetan. 2010eko urtarrilaren 1ean ongintzako erakunde gisa erregistratu zen Palestinar Aginte Nazionalean.

Aintzatespenak 
Bere lan sozialagatik, Hind al-Husseinik sari ugari jaso ditu, besteak beste, 

 Paulo VI.a Aita Santuaren domina 1964an.
 Adelai Distori ohorezko domina italiarra emakume aitzindarientzat.
 Jordan Globe Medallion (1983) lan sozialagatik.
 Jordan Globe Medallion (1985) hezkuntzagatik.
 Alemaniako Lehen Mailako Medalloia (1989).

Erreferentziak 

Jerusalemdarrak
Palestinarrak
Hezitzaileak
Emakume aktibistak
Palestinako aktibistak